Carcaixent inicia el procés de redacció del Pla de Mobilitat Urbana Sostenible
18 de Gener de 2019

Carcaixent

Carcaixent iniciarà a partir del dilluns el procés de participació dins de la primera fase per a la redacció del seu Pla de Mobilitat Sostenible (PMUS). L’objectiu d’este document, és definir les estratègies de futur en matèria de mobilitat, en consonància amb el foment dels models de desplaçament més sostenibles (a peu, en bicicleta i en transport públic), la cohesió social i la defensa del medi ambient, garantint una millor qualitat de vida per a tots els que resideixen, treballen i desenvolupen les seues activitats a Carcaixent.

La regidora de Medi Ambient, Paula Lozano ha explicat que el procés de participació "forma part de l'inici d'una fase de diagnosi integral de la situació actual de la mobilitat a Carcaixent que ens ajudarà a identificar els punts conflictius en matèria d'infraestructura viària o gestió de la mobilitat, que s’hauran de tenir en compte en el moment de redacció del pla", avançava. L’empresa encarregada de l’elaboració del PMUS és Tema Ingeniería, que compta amb una ampla experiència en la redacció de projectes de mobilitat i trànsit per a l’administració i particulars.

El procés de participació inclourà diversos elements com enquestes telefòniques i a peu de carrer per tal de conèixer els comportaments habituals sobre viatges diaris , orígens i destinacions; freqüències, motivacions de viatge, mobilitat obligada i no obligada, o modes de transport utilitzats, entre d'altres. La regidora ha animat a la ciutadania "a col·laborar amb estes enquestes, ja que dels seus resultats es trauran conclusions importants de cara al futur Pla de Mobilitat Sostenible, i per tant, per al futur de la pròpia ciutat". A més també es realitzaran altres accions estadístiques com prospeccions d’aparcament nocturn i diürn, fotografies als semàfors o medicions de volum de tràfic.

Durant esta etapa també es realitzaran reunions particulars amb diferents departaments de l'Ajuntament de Carcaixent implicats d’una forma o altra amb la posada en marxa del PMUS així com reunions amb les associacions i organitzacions ciutadanes relacionades amb la mobilitat de Carcaixent. També s’ha habilitat un correu electrònic info@pmuscarcaixent.es amb l’objecte que la ciutadania participe amb propostes i suggeriments durant tota l'elaboració del PMUS.

Amb el resultat del diagnòstic d’esta primera fase, es convocarà un taller participatiu obert a tota la ciutadania, i més específicament als representants dels diferents col·lectius que ja han participat durant la primera fase per tal de col·laborar en la definició de les mesures i actuacions a desenvolupar per a la consecució dels objectius específics del PMUS de Carcaixent.

Paula Lozano ha remarcat que l’objectiu final del Pla de Mobilitat és "aportar solucions encaminades a corregir o millorar la mobilitat actual dels modes de transport coexistents a Carcaixent: a peu, transport públic, transport privat o bicicleta, per tal de, en definitiva, fer una ciutat per a les persones on viure, treballar i ser feliç, que era un dels lemes que ens vam plantejar a l’inici de legislatura», concloïa.